Keskustan presidenttiehdokas Matti Vanhanen jatkaa presidentti Sauli Niinistön arvostelua.

Presidentivaalit ovat ensi vuoden tammikuussa, ja Vanhanen on vaatinut, että myös Niinistö osallistuisi jo nyt väittelyihin.

Niinistö on vastannut, että hänen edeltäjänsä Tarja Halonenkin osallistui aikoinaan väittelyihin vasta lokakuussa. Niinistö on myös antanut ymmärtää, että pidempi kampanjointi ei ehkä myöskään jaksaisi kiinnostaa kansaa.

Niinistö on myös aiemmin antanut ymmärtää lähtevänsä kampanjoimaan vasta itsenäisyyspäivän jälkeen.

– Eli olisi tullut vain kuukauden mittainen kampanja. Nyt tämän kritiikin jälkeen hän ilmoitti, että hän on valmis kuitenkin lokakussa lähtemään, Vanhanen kommentoi asiaa Ylen radion Ykkösaamussa tänään perjantaina.

Vanhasen mukaan ero kahdentoista vuoden takaiseen tilanteeseen on myös se, että Niinistön kampanjaorganisaatio on jo liikkeellä.

– He tekevät kampanjaa, mutta itse ehdokas ei alistu yhteisiin keskusteluihin.

Vanhanen ihmetteli taannoin Niinistön perusteita lähteä valitsijayhdistyksen kautta ehdokkaaksi. Vanhanen on kritisoinut Niinistöä myös perussuomalaisten puheenjohtajavalintaan liittyvästä kannanotosta.